runetrust/blame-folketinget-dk huggingface dataset:
Bjørn Brandenborg (S), 2025-02-25:
Det er der så andre partier her i Folketinget der har ansvaret for at sørge for, og så kan SF's ordfører stå på talerstolen og slå lidt sig på brystet og kritisere Socialdemokratiet for det ene og for det andet, men det er SF, som ikke vil tage ansvar for, at det bliver muligt for vores politi at kunne bruge de her værktøjer til dagligt.
Jeppe Kofod (S), 2002-01-23:
I tillæg til det skriftlige spørgsmål vil jeg gerne spørge udenrigsministeren, hvorfor man overhovedet kan overveje at nedlægge et center, der fungerer rigtig godt, som har bred international anerkendelse, og, som jeg også er inde på i mit skriftlige spørgsmål, er fuldstændig i overensstemmelse med de såkaldte Parisprincipper, som jeg ved at udenrigsministeren også sætter meget højt.
Kim Edberg Andersen (DD), 2024-10-10:
Så er mit spørgsmål så, om destruktionen foregår, når det kommer ned i siloen, eller når det bliver brændt, og hvis destruktionen er det, som ministeren påstår at det her skal ændre noget ved, hvorfor er der så ikke et regelsæt, der siger, at såfremt de ved forbrændingsanlægget ser, at der er varer, der skal være cirkulært forbrugt, og som ikke bliver det, så skal de trykke på stopknappen og ikke brænde det, altså tage det, der kan genbruges, op igen?
Alex Ahrendtsen (DF), 2017-10-12:
Det fremgår også af bygningsfredningslovens § 3, at bygninger, der er mere end 50 år gamle, kan indstilles til fredning, men så er der en lille notits om, at man i undtagelsestilfælde kan frede bygninger, der er yngre, hvis de er af arkitektonisk høj værdi, og det kan man jo altid diskutere.
Mattias Tesfaye (S), 2019-12-11:
Der er det et første skridt fra dansk side med åbent hjerte og et ligeværdigt samarbejde at begynde at diskutere, om vi kan starte med at håndtere nogle af migrationsstrømmene, f.eks. ved at hjælpe dem med at håndtere grænsekontrol eller asylsagsbehandling.
Margrethe Vestager (RV), 2000-04-05:
Og når de to hensyn er blevet sammenvejet, så er det netop på baggrund af den regionalpolitik, som regeringen ønsker at føre, og på baggrund af de hensyn, som også blev refereret i forhold til den redegørelse, der er fremlagt om det regionale hensyn. Det er jo fuldstændig rigtigt, som også hr. Brian Mikkelsen bemærker, at det er helt afgørende, at der er et meget finmasket net af ungdomsuddannelser.
Elsebeth Gerner Nielsen (RV), 1999-03-23:
Vi sætter et udredningsarbejde i gang med henblik på at sikre de samme muligheder for det private byggeri, hvilket virkelig vil komme til at betyde noget for efterspørgslen af billedkunst, og vi vil iværksætte en forsøgsordning med lokale billedkunstråd.
Mette Hjermind Dencker (DF), 2021-04-26:
– det kan jeg huske, fordi jeg var forholdsvis nyvalgt her i Folketinget, jeg havde mindre end 1 års anciennitet, idet jeg blev valgt i 2011 – og jeg kan huske, at den daværende statsminister, Helle Thorning-Schmidt, lige var kommet med så den første fadæse ud af en senere lang række fadæser, men hun var lige kommet med den første, og det var det her med, at hun syntes, at der skulle være en betalingsring rundt om København, altså, selvfølgelig lige indtil hun så med ordene der kommer en god løsning i morgen alligevel ikke mente det.
Aage Frandsen (SF), 1998-06-24:
Men vi er tilhængere af, at folk skal have lige muligheder uanset forskellige forudsætninger. Derfor er man nødt til, når folk er ulige, at gøre dem bedre stillet, så de kan udnytte deres frihed. Vi er også tilhængere af den størst mulige frihed, men hvis man er bistandsklient, så er ens frihed noget begrænset, hvis man måske endda ikke har til dagen og vejen. Derfor må også socialliberale inden for Venstre, som hr. Brixtofte jo trods alt er, være tilhængere af, at der er en omfordeling.
Jørn Dohrmann (DF), 2011-03-22:
Jeg må bare sige, at stillere af forslaget er deriblandt også fru Mette Gjerskov, og når man kaster sig ud i en debat bl.a. med mig om, hvad det er, man gerne vil have på det område, så forventer jeg også, at man kan svare på det, som jeg siger om forslaget her, og jeg forventer også, at man deltager aktivt i debatten, uanset om man kalder sig ordfører eller man er medforslagsstiller.
Joy Mogensen (S), 2021-03-10:
Og ja, det er under de her foreløbige restriktioner, men jeg vil også gerne tilkendegive, at jeg og regeringen selvfølgelig er meget positivt indstillet over for at afsøge alle muligheder, og at vi også hele tiden kigger på de restriktioner og ser på, om der er mulighed for at give mulighed for, at flere kan samles, og alle de her ting.
Per Clausen (EL), 2005-05-10:
Jeg synes nu nok – men jeg opfatter heller ikke Venstres ordfører som vældig afvisende i forhold til, hvad man somme tider kan opleve herinde – at det var værd at gøre sig nogle overvejelser under udvalgsarbejdet over, om ikke det var muligt at få det her rettet til.
Kristian Thulesen Dahl (DF), 2000-05-17:
Men det skal jeg da gerne gøre: »... men det, der var min pointe, var, at man ikke kan sige, at Danmark med den valutaaftale for tid og evighed kan være sikret imod valutaspekulation, og at ingen kan give garantier for, at vi for tid og evighed kan fastholde en fastkurspolitik.« Heller ikke det har jeg selvsagt ulyst til at citere, for det er jo indlysende rigtigt.
Sonja Albrink (CD), 1997-11-13:
Derfor synes jeg, det er rigtigt, at det er et initiativ, som kommer fra OECD, men vi har ikke hørt, hvad der sker i de andre OECD-lande, eller om der i anbefalingen fra OECD er fastsat en tidsfrist for, hvornår medlemslandene skal have afskaffet fradragsretten for bestikkelse.
Anders Fogh Rasmussen (V), 2006-10-03:
Forslaget giver hjemmel til at gennemføre foranstaltninger i medfør af en ny rådsforordning om Den Europæiske Fiskerifond. Forordningen forudsættes at skulle træde i kraft med virkning fra 1. januar 2007 og gælde for programperioden 2007-2013.
Ole M. Nielsen (KRF), 2002-04-23:
Men kan hr. Vesselbo ikke bekræfte, at der er skåret dybt i forskningen vedrørende såvel energi som vedvarende energi, og at der fyres eksperter i forskermiljøet rundtomkring, eksperter, som simpelt hen ryger ud, og som det er svært at samle op igen, når de først er fyret?
Per Clausen (EL), 2005-05-31:
Men jeg vil sige, at jeg ikke tror, at det oprindelige forslag måske løste de problemer, der er omkring konkurrenceforvridning, for det er jo også et spørgsmål om konkurrence mellem i hvert fald nogle af de uge- og månedsblade, der udkommer, dagblade, deres søndagsudgaver osv.
Peter Kofod (DF), 2025-12-09:
Jeg bor selv i et landdistrikt, og jeg må bare sige – nu er jeg begyndt at interessere mig lidt for det, fordi vi skal have det lige rundt om hjørnet selv – at alle steder, der tromler socialdemokraterne af sted ude i byrådene og kommunalbestyrelserne og sørger for, at os, der bor derude mellem alle de der skide solpaneler, i hvert fald aldrig nogen sinde får lov til noget som helst.
Maria Reumert Gjerding (EL), 2017-02-02:
Ligesom med de ændrede landzoneregler virker det, som om de nye detailhandelsregler kommer til at stride imod formålet med lovforslaget om at styrke mulighederne for vækst og beskæftigelse og bosætning i hele Danmark, fordi man vil gøre det muligt i højere grad at sætte aflastningscentre og udsalgsvarebutikker uden for byerne og dermed udsætte byerne for en risiko for, at deres butiksliv drænes.
Karin Nødgaard (DF), 2012-04-17:
Dansk Folkeparti er af den overbevisning, at der skal kigges meget grundigt på hele området med hjemmehjælp, både den, der foregår på plejecentre, som vi også hørt om tidligere i andre rapporter, og i lige så høj grad også den i de mange hjem, hvor der bor medborgere, som af den ene eller anden årsag har brug for mere eller mindre omsorg og pleje af fysisk, psykisk eller social karakter.
Astrid Krag (S), 2012-11-22:
Jeg er naturligvis meget optaget af, at tiltaget ikke kommer borgerne til skade, og hvis det viser sig, at de private forhandlere undlader at sænke priserne, eller hvis de slækker på kvaliteten for at øge deres avance, så må vi overveje, om den nuværende model med private tilskud er en hensigtsmæssig model på længere sigt.
Ole Sohn (SF), 2005-06-02:
Så har man to opgaver, nemlig at forhindre, at oprindelseslandsprincippet bliver gældende, og hvis det mislykkes – der kan et kvalificeret flertal jo overrule Danmark – gælder det om at finde alliancepartnere, som enten kan lave det blokerende mindretal eller, hvis det ikke kan lade sig gøre, så få direktivet med det udgangspunkt, at hvis det skulle blive, guderne forbyde det, oprindelseslandsprincippet, så sørge for at indramme det med så mange undtagelser som overhovedet muligt.
Kristen Touborg (SF), 1997-11-19:
Derfor vil jeg godt konkret spørge: Når landbrugsministeren henviser til, at man vil gå i gang med at sikre, at der ikke er fuldspaltestalde fremover, så er en af de ting, statsministeren har nævnt, at det er vigtigt, at der er halm til rådighed for dyrene, og jeg vil godt have et klart svar på, om man arbejder med det også.
Christina Egelund (M), 2023-02-08:
Så mener jeg i øvrigt også, at problemet med optag – nu taler vi så om optaget på pædagoguddannelsen, hvor der jo klart er bekymrende tal; det er jeg fuldstændig enig i, og det skal vi også gøre noget ved – ikke kan reduceres til kun at være et spørgsmål om uddannelse.
Lea Wermelin (S), 2024-01-25:
Jeg deltog selv i klimatopmødet, hvor det jo er inspirerende at være med til at presse på for den globale klimahandling, vel vidende at der også er en stor anerkendelse af ikke bare det arbejde, som regeringen laver, men også det samarbejde, som jeg oplever vi har bredt her på klima- og energiområdet med brede aftalekredse, og hvor vi jo heldigvis er enige om mange af tingene, mens beslutningsforslaget her går på noget lidt mere sådan principielt.
Mette Boye (SF), 2013-05-03:
SF er helt enig i intentionen i forslaget, og forslaget fremgår da også af regeringsgrundlaget, hvor der står: »Kriterierne for udvælgelse af kvoteflygtninge skal ændres, så kvoteflygtninge uanset integrationsparathed, har lige mulighed for at komme til Danmark.«
Tove Videbæk (KD), 2004-11-16:
I Norge er der iværksat et projekt med det formål at udvikle en mindstestandard for forbrug, og i EU bliver fattige personer defineret som personer, hvis ressourcer er så utilstrækkelige, at de bliver udelukket fra den almindelige levevis, der bliver betragtet som acceptabel af det samfund, de lever i.
Kim Andersen (V), 2008-04-10:
Jeg vil gerne vide lidt mere om, hvad der ligger bag det forslag, som hr. Naser Khader her stiller, før jeg udtaler mig kategorisk på Venstres vegne i den sag, men jeg vil sige, at nu nedsætter vi en arbejdsgruppe til at udrede de dilemmaer, som vi erkender der er i forhold til lovgivningen fra 2002, og de praktiske erfaringer, vi har indhøstet siden.
Louise Frevert (DF), 2006-12-12:
Et andet tiltag, som jeg er meget begejstret for, i ministerens oplæg til handlingsplan, er, at man vil få en metodeudvikling og vejledning i identifikation af ofre, som skal være ens over hele landet, så alle organisationer arbejder ud fra de samme principper og de samme metoder, når de skal identificere ofrene.
Pernille Rosenkrantz-Theil (EL), 2005-03-29:
Så alle de der vidtløftige, åndrige debatter, jamen de bliver også nødt til at stå deres prøve i virkelighedens verden, og det kan hr. Langballes vidtløftige og åndrige debatter altså ikke i forbindelse med gymnasiereformen og det her forslag.
Marcus Knuth (KF), 2021-04-08:
Og til de danskere, der sidder og følger med og glæder mig til næste afsnit i morgen, fredag, hvor vi skal diskutere Socialdemokratiets forslag om en reform af Schengensamarbejdet og om familiesammenføring, vil jeg sige, at jeg ikke tror, at jeg kommer til at overraske nogen ved at sige, at der stemmer Socialdemokratiet – det er jeg helt sikker på – også imod sine egne forslag.
Villy Søvndal (SF), 2010-10-07:
Hvis det lykkes os at genskabe troen på, at der kan arbejdes og produceres i Danmark, hvis det lykkes os at øge effektiviteten, hvis det lykkes os at få flere igennem uddannelser, hvis det lykkes os at opdyrke nye markeder, hvor der i dag er for lidt ambition, så kickstarter vi dansk økonomi, og så får vi brug for, at folk arbejder mere.
Frederik Vad (S), 2025-04-22:
Alle ved, at når Socialdemokratiet taler om pensionspolitik – og man kan bare have fulgt vores kamp de sidste 15 år på det her område – så banker vores hjerte jo allerhårdest for dem, som er kommet tidligst ud på arbejdsmarkedet, måske som teenagere, og har haft de hårdeste fysiske job og har haft mindst uddannelse fra begyndelsen.
Pia Gjellerup (S), 2002-12-06:
For ligegyldigt hvilket af de dér 13 skattetryk, man ellers kunne regne på, gjaldt det, at det var karakteristisk, at skattetrykket steg, sidst Venstre var i regering, det var fladt under SR-regeringen, og nu må vi så se, hvad der sker under den nye VK-regering.
Hans Christian Schmidt (V), 2001-04-26:
Det er jo interessant, at bæredygtighedsforslaget betyder så lidt for ministeren, så lidt for SF, at man kan bruge så lidt tid på det og skyndsomt går over til at tale om, at det virkelige problem, som miljø- og energiministeren siger, er, at miljø- og energiministeren ikke får flere skatter og ikke får flere afgifter.
Lars Løkke Rasmussen (V), 2017-05-31:
Jeg kan nemlig huske, at da jeg var til kemieksamen i gymnasiet – det var ikke nogen styrkeposition for mig – havde jeg læst og faktisk også læst rigtig meget også uden for pensum, og så trak jeg et spørgsmål og tænkte, at det er jo om alt det, jeg har læst ekstra, så jeg startede bare med at snakke og tænkte, at det her kommer til at gå rigtig, rigtig godt.
Peter Christensen (V), 2011-06-14:
Jeg synes, at det vil være en god måde at slutte forårets arbejde på her i Folketingssalen, at vi i enighed vedtager et beslutningsforslag, der pålægger regeringen at finde en anden model for ejendomsvurderingerne, og at det bliver bakket op af alle de partier, som har tilkendegivet, at de ikke ønsker, at boligskatterne skal sættes op.
Margrethe Vestager (RV), 2010-12-15:
Jeg vil så også høre, om den forbrødring, som jeg oplever mellem hr. Per Ørum Jørgensen og hr. Kristian Thulesen Dahl, er udtryk for et værdifællesskab mellem Kristendemokraterne og Dansk Folkeparti, for det er det indtryk, jeg får.
Frank Jensen (S), 1999-05-12:
Når Straffelovrådet er færdig med den betænkning, man i øjeblikket lægger sidste hånd på, om de tidsubestemte sanktioner over for sindssyge personer, der har begået kriminalitet, vil Straffelovrådet gå i gang med den her opgave, og jeg vender tilbage til Folketinget, så snart Straffelovrådet er færdig.
Anders Fogh Rasmussen (V), 2002-05-29:
Jeg vil sige til hr. Jens Peter Vernersen, som refererer til Det Økonomiske Råds synspunkter vedrørende skattestoppet, at det jo er velkendt, at der er visse økonomkredse, som er vældig begejstrede for at sætte skatter og afgifter op, når det gælder jord og fast ejendom.
Brigitte Klintskov Jerkel (KF), 2017-05-10:
Lovforslaget her har til formål at yde en intensiv og helhedsorienteret behandlings- og rehabiliterende indsats over for en gruppe særligt udsatte patienter for derigennem at stabilisere og forbedre deres helbred og tage hånd om et eventuelt misbrug og forbedre patientens evne til at mestre hverdagen.
Morten Bødskov (S), 2012-04-17:
Jeg vil gerne starte med at takke Enhedslisten og Liberal Alliance for et endog rigtig godt og konstruktivt forløb, som har betydet, at vi nu bredt hen over midten får forankret en vigtig del af dansk udlændingepolitik, nemlig spørgsmålet om familiesammenføring med børn.
Gitte Lillelund Bech (V), 2010-02-23:
Det kan godt være, at den ikke har været for åben mikrofon til hvert eneste møde, med hensyn til hvad det er, man skal anvende kampflyene til, men det fremgår meget klart af Forsvarskommissionens rapport og det, et flertal i Forsvarskommissionen siger, at det er til suverænitetshævdelse af nationalt luftrum, at det er til overvågning af nationale interesseområder, og endelig er det for, at vi gerne vil opretholde en kapacitet til at udsende kampfly til internationale operationer.
Benedikte Kiær (KF), 2010-02-24:
Jeg vil først og fremmest sige, at regeringen har en strategi for udviklingen af de udsatte boligområder, det har vi jo sådan set haft hele vejen igennem perioden, og vi har gjort en langsigtet og vedholdende indsats for at løse problemerne i de udsatte boligområder, og det agter vi at blive ved med.
Elsebeth Gerner Nielsen (RV), 2003-12-02:
Om rapport nr. 6 om partikelfiltre: Som grundlag for politisk beslutning er rapportens konklusioner for vage til at være effektive, og i øvrigt gives der en markant kritik af de anvendte metoder. Rapport nr. 7 om knallerter har ikke videnskabelige prætentioner, og diskussionen har et lavt præcisionsniveau.
Flemming Kofod-Svendsen (KRF), 2000-02-29:
Men bare at afvise det ud fra argumentet om, at nu er der sat noget i gang, synes jeg er for kortsigtet, og derfor vil jeg da opfordre ikke mindst Socialdemokratiet og Det Radikale Venstre, de to partier, som traditionelt lægger så meget vægt på uddannelse, til at gå med i et kreativt arbejde for at udbygge dette til et supplement til det, der allerede er i gang og allerede er tænkt skal sættes i gang.
Aaja Chemnitz Larsen (IA), 2017-05-23:
Så det er bare for at minde hr. Søren Espersen om, at han gerne må blande sig i debatten, men jeg synes også, det er vigtigt at huske på, at der er mange forskellige holdninger i Grønland, og at det her ikke kun er udtryk for den eneste holdning, som der er.
Jesper Langballe (DF), 2004-11-16:
Det kan da ikke passe, at en stat, der bærer sig sådan ad, er på vej mod en bedre retstilstand; i en stat, der bærer sig sådan ad, som sjofler det mest grundlæggende princip af alle, kan der da ikke være sket noget som helst fremskridt med hensyn til retssikkerhed.
Keld Albrechtsen (EL), 2003-02-04:
Så skal jeg sige til hr. Martin Lidegaard og andre, at det jo naturligvis er rigtigt, at man godt kan se en lille provokation i det her forslag, og jeg kan sige til hr. Martin Lidegaard, at det selvfølgelig er korrekt, at Enhedslisten ikke har tænkt sig nu at gennemgå alle afgangstider for alle togene i Danmark og så indlevere beslutningsforslag om dem.
Frank Aaen (EL), 2005-06-17:
Den første, som jeg i den her debat har hørt sige, at der er brug for toksikologiske rotteforsøg for at få bevist, at det, vi taler om i dag, øger afhængigheden af tobak – jeg har aldrig hørt det før forleden dag – er hr. Lars Løkke Rasmussen, som man ikke må kalde ved navn, men kun må kalde ministeren, og som oplyste, at for at komme til bunds i den her sag, skulle vi have en masse rotter til at ryge cigaretter.
Margrete Auken (SF), 2002-04-05:
Jeg kan i øvrigt føje til, at asfaltdelen af asfaltforliget jo også har ændret sig. Der pøses jo betydeligt mere asfalt ud nu, end der blev aftalt i forliget. Jeg forstår sådan set godt med det hemmelighedskræmmeri, der lægges op til, at det ikke skal foregå her i salen, hvordan det kommer videre med næste fase osv., at hr. Martin Lidegaard siger, det er meget rart at være med i forløbet.
Christine Antorini (S), 2015-04-10:
Der er nogle, der har brug for noget ekstra støtte af den ene eller den anden art, og hvis det overhovedet er muligt at give dem den støtte, mens de er sammen med deres kammerater, er det det allerbedste læringsmiljø, og med det lovforslag, der ligger her, er der lavet en model, som betyder, at det både bliver mindre bureaukratisk og lettere for de frie grundskoler at tilrettelægge forskellige typer støtte til gavn for den enkelte elev.
Nikolaj Amstrup (ALT), 2017-10-26:
Vi håber da også, at klimaforandringernes konsekvenser kommer til at fylde mere i regeringens udenrigs- og sikkerhedspolitiske strategi, og at de ikke bliver underordnet det udtalte fokus på økonomi og erhvervsudvikling, som regeringen lægger op til, men at disse udfordringer i forhold til klima og miljø i højere grad vil blive set som et samlet kompleks af udfordringer for det arktiske område.
Anne Baastrup (SF), 2010-06-03:
Derfor står vi naturligvis bag teksten til forslaget til vedtagelse, idet det jo præciseres, at det bl.a. omfatter områder, der senere er blevet fredede eller udlagt til råstofindvinding, og at analysen af Ring 5-korridoren vil kunne konkretisere det reelle arealbehov ved en vestlig ringforbindelse.
Hans Christian Schmidt (V), 2011-03-22:
Men lad mig starte med at sige, at lovforslaget her jo er en opfølgning på det, som regeringen tidligere har indgået aftale om, altså både fra 2005 og 2006, om anlæg af Metrocityringen, byudvikling af Københavns Nordhavn samt anlæg af en ny vej mellem Nordhavn og Helsingørmotorvejen.
Kim Behnke (UP), 2001-04-17:
Derfor er der grund til at se den her bestemmelse i en langt, langt større sammenhæng, nemlig den sammenhæng, hvor staten bliver i stand til ved hjælp af smarte computersystemer osv. at overvåge borgerne i en detaljeringsgrad, som dengang, hvor bogen »1984« blev skrevet af George Orwell, blev betragtet som ren fantasi.
Connie Hedegaard (KF), 2008-05-06:
Fru Anne Grete Holmsgaard ved jo lige så godt som mig, at hvis en virksomhed i et europæisk kvotesystem får lov til at fyre med mere fossilt brændsel ét sted, skal den naturnødvendigt reducere brugen af de fossile brændsler et andet sted, ellers går tingene altså ikke op.
Kim Behnke (FP), 1998-12-08:
Der er en enkelt ting, som statsministeren fik sagt i sin åbning af debatten, som Fremskridtspartiet er fuldstændig enig med statsministeren og regeringen i, det er nemlig spørgsmålet om, at Danmark har brug for en stabil valutakurspolitik, og det er en stabil valutakurspolitik, som Fremskridtspartiet har støttet igennem alle de senere år.
Morten Homann (SF), 2005-04-01:
Det er måske en lidt besynderlig konstruktion, som vil give et meget voldsomt administrativt besvær for de pågældende virksomheder, og det skal også ses i lyset af, at der er indtil flere forslag, som drejer sig om det samme problemfelt, men ikke ser ud til at være fuldstændig samordnede.
Lisbeth Bech Poulsen (SF), 2015-10-29:
: Vi er generelt positive over for regeringens forslag, da vi mener, at sort arbejde er en alvorlig forbrydelse først og fremmest imod alle de ærlige virksomheder, som går glip af omsætning og indtjening, men det er også en forbrydelse imod samfundet og menige mennesker, der kommer til at betale en højere skat end nødvendigt. Det var en afdelingsleder i Håndværksrådet, som var meget begejstret for den her indsats mod social dumping, fordi det netop er så urimeligt over for alle de ærlige virksomheder, ærlige skatteborgere, der er derude.
Jens Peter Vernersen (S), 2002-10-23:
Sagen er jo, at sådan som sammenhængen er imellem finansministeren og den der særlige rådgiver, så er sagen jo lige så problematisk for finansministeren, som den er for den særlige rådgiver. Det var måske et spørgsmål, som det også var forventeligt at statsministeren havde forholdt sig til, fordi vi har jo set her, at finansministeren faktisk er krøbet i ly bag ved den særlige rådgiver, og så er det den pågældende rådgiver, der har fået en røffel, mens finansministeren har stået bagved.
Liselott Blixt (DF), 2015-02-26:
Det, at to forældre måske er uenige om, hvad der er bedst for deres barn, synes jeg ikke man kan sidestille med det, at et barn skal have en kræftbehandling, for kræftbehandling vil jeg sidestille med den medicin, der gives under en indlæggelse på psykiatrisk afdeling.
Mikkel Bjørn (DF), 2024-11-27:
Når man så i stedet for bruger pengene, 420 mio. kr. samlet, på mandelbøffer og havremælk, tror jeg, der er mange almindelige ældre borgere derude, der sidder og ryster på hovedet og tænker: Hvad i alverden er det, der foregår i den her regering?
Eyvind Vesselbo (V), 2004-02-20:
Til det kan jeg oplyse, at Venstre er indstillet på, at der ved fremtidige udbud af plantemateriale stilles de nødvendige miljøkrav, som sikrer, at miljøbelastningen holdes på det nuværende niveau, netop fordi vi prioriterer miljøvenlig drift så højt, og vi er jo en del af regeringen, så det er hele regeringens politik netop at køre på det niveau på miljøområdet.